KOMMISSIONENS FORORDNING (EF) Nr. 157/95 af 31. januar 1995 om ændring af forordning (EØF) nr. 1068/93 om fastsættelse og anvendelse af omregningskurserne i landbrugssektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (1), senest ændret ved forordning (EF) nr. 150/95 (2), særlig artikel 1, litra b), artikel 8, stk. 2, og artikel 12, og

ud fra følgende betragtninger:

I følge forordning (EF) nr. 150/95 skal alle EF-valutaer behandles ens, og den justeringsfaktor, der tidligere blev anvendt ved justering af omregningskurserne for ecu, afskaffes; bestemmelserne om faste valutaer og henvisningerne til flydende valutaer og justeringsfaktoren bør derfor fjernes fra Kommissionens forordning (EØF) nr. 1068/93 (3), ændret ved forordning (EF) nr. 547/94 (4);

der må foretages en ændring af bestemmelserne om særperioden på tre noteringsdage, jf. artikel 2, stk. 2, i forordning (EØF) nr. 1068/93, for at der kan tages hensyn til den med artikel 4 i forordning (EØF) nr. 3813/92 indførte mulighed for perioder, hvor tendensen til revalueringen af bestemte valutaer bekræftes eller ej; det er derfor nødvendigt at ændre fastlæggelsen af prioriteringerne af justeringerne af landbrugsomregningskurserne, jf. artikel 5 i forordning (EØF) nr. 1068/93;

i forbindelse med mulighederne for at yde udligningsstøtte, jf. artikel 8 i forordning (EØF) nr. 3813/92, er det nødvendigt at definere begrebet »et mærkbart fald i gennemsnittet af landbrugsomregningskursen i de seneste tolv måneder«; analogt med artikel 1, litra e), i nævnte forordning tager definitionen hensyn til en nedadgående virkning af de devalueringer, der er konstateret i de foregående tre år;

artikel 13, stk. 2, i forordning (EØF) nr. 1068/93 bør ændres, i betragtning af at gyldighedsperioden for forudfastsættelsen af landbrugsomregningskursen konsekvent er blevet lig med den, der gælder for det pågældende beløb; som følge af udvidelsen i 1994 bør angivelserne på medlemsstaternes sprog, jf. artikel 14, også omfatte svensk og finsk;

der må fastsættes præcise regler for afrunding af resultaterne ved forhøjelser af priser og beløb i ecu, jf. artikel 13, stk. 2, i forordning (EØF) nr. 3813/92, således at de pågældende værdier bedre kan forblive neutrale i de nationale valutaer; det er hensigtsmæssigt at offentliggøre priser og beløb, som derfor i en forholdsvis lang periode skal anvendes i det samlede EF-regelsæt;

bestemmelserne i denne forordning bør anvendes fra samme tidspunkt som ændringerne af forordning (EØF) nr. 3813/92 ved forordning (EF) nr. 150/95;

de i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EØF) nr. 1068/93 foretages følgende ændringer:

1) artikel 1, stk. 1, udgår »for en flydende valuta«.

2) Artikel 2 affattes således:

»Artikel 2

1. Den repræsentative markedskurs beregnes på grundlag af basisreferenceperioder, der går fra den 1. til den 10., fra den 11. til den 20. og fra den 21. til den sidste dag i hver måned.

2. Uanset stk. 1 gælder følgende, hvis den absolutte værdi af forskellen mellem to medlemsstaters monetære afvigelser, der er beregnet ud fra gennemsnittet af kurserne for ecu i tre på hinanden følgende noteringsdage, overstiger seks point:

a) den repræsentative markedskurs for alle valutaer justeres på grundlag af den særperiode, som de tre noteringsdage udgør

b) den referenceperiode, som følger:

- efter en særperiode, jf. litra a), eller eventuelt

- efter bekræftelsesperioderne, jf. stk. 3

begynder dagen efter den eller de pågældende perioder og slutter med den løbende basisreference.

3. Den første af de på hinanden følgende bekræftelsesperioder, jf. artikel 4, stk. 1 eller 5, i forordning (EØF) nr. 3813/92, begynder for alle valutaers vedkommende dagen efter afslutningen af den periode, der har forårsaget, at den blev udløst,

Anvendelsen af bestemmelserne i stk. 2, litra a), suspenderes i bekræftelsesperioderne.

Hver af de på hinanden følgende bekræftelsesperioder omfatter ti dage, såfremt den første af dem er udløst af en særperiode, jf. stk. 2«.

3) Artikel 5 affattes således:

»Artikel 5

1. Landbrugsomregningskurserne justeres i henhold til artikel 4 i forordning (EØF) nr. 3813/92 på grundlag af de monetære afvigelser fra de repræsentative markedskurser, der følger af referenceperioderne, jf. artikel 2 i denne forordning.

2. Hvis betingelserne er opfyldt på samme dato for justeringer af landbrugsomregningskursen på grundlag af de repræsentative markedskurser

a) der følger af basisreferenceperioden eller i givet fald af den i artikel 2, stk. 2, litra b), omhandlede periode

og dem

b) der følger af særperioden, jf. artikel 2, stk. 2, litra a),

foretages justeringerne af dem, der hører under litra b) efter og under hensyntagen til justeringerne af landbrugsomregningskurserne for dem, der hører under litra a).

3. Hvis der er tale om flere på hinanden følgende bekræftelsesperioder jf. artikel 4 i forordning (EØF) nr. 3813/92, justeres landbrugsomregningskurserne på grundlag af de repræsentative markedskurser, der følger af den seneste af perioderne.«

4) I artikel 6 udgår »for en flydende valuta«.

5) Artikel 8 affattes således:

»Artikel 8

1. Et mærkbart fald i landbrugsomregningskursen eller i gennemsnittet af kurserne konstateres således:

- hvis flere landbrugsomregningskurser anvendes på samme dato, tages der kun hensyn til den, der anvendes i sektoren for mælk og mejeriprodukter

- i tilfælde af sammenligning med de for den 1. februar 1995 gyldige landbrugsomregningskurser, multipliceres værdierne af landbrugsomregningskurserne fastsat fra og med denne dato med 1,207509

- den initialt fastsatte landbrugsomregningskurs for en ny medlemsstat betragtes som gyldig forud for optagelsesdatoen.

2. Den i artikel 8, stk. 2, andet led, refererede definition i forordning (EØF) nr. 3813/92, fastlægges ved en sammenligning af de fire gennemsnit pro rata temporis af den pågældende valutas landbrugsomregningskurser, der har været anvendt i fire på hinanden følgende tolv-måneders-perioder.

I artikel 8 i forordning (EØF) nr. 3813/92 forstås der ved »et mærkbart fald i gennemsnittet af landbrugsomregningskursen i de seneste tolv måneder« et fald i gennemsnittet, der er fastlagt ifølge stk. 1, for den pågældende periode (periode n) i forhold til gennemsnittet for den foregående periode (periode n-1), som i absolut værdi udgør:

- mere end 2/3 af stigningen mellem gennemsnittet for perioden n-2 og gennemsnittet for periode n-1, og

- mere end 1/3 af stigningen mellem gennemsnittet for periode n-3 og gennemsnittet for periode n-1.

3. I tilfælde af væsentlige revalueringer, jf. artikel 9 i forordning (EØF) nr. 3813/92, gælder artikel 4, stk. 5, i nævnte forordning.«

6) Artikel 13 ændres således:

- i stk. 1, første afsnit, ændres »stk. 1, andet afsnit« til »stk. 2a«, og

- i stk. 2, første afsnit, udgår andet punktum.

7) Artikel 14 ændres således:

- i stk. 1, første afsnit, indsættes følgende:

»- Maatalouden muuntokurssin vahvistaminen ennalta

- Förutfastställelse av jordbrukets omräkningskurs.«

- i stk. 2 indsættes følgende:

»- . . . (maatalouden muuntokurssin voimassaolon päättymispäivä) asti:

- maatalouden muuntokurssi vahvistettu ennalta . . . (ennalta vahvistamisen päivämäärä), tarkistetaan tarvittaessa,

- todistus on voimassa ainoastaan seuraavassa jäsenvaltiossa: . . . (hakijan osoittama jäsenvaltio).

- Till och med den . . . (datum för utgången av giltighetstiden för jordbrukesomräkningskursernas förutfastställelse):

- jordbrukets omräkningskurs förutfastställt den . . . (datum för förutfastställelse) justeras eventuellt.

- licens giltig i . . . (medlemsstaten utpekat av ansökare).«

8) Artikel 15 ændres således:

- stk. 1 udgår og stk. 2 og 3 bliver henholdsvis stk. 1 og stk. 2

- i det nye stk. 1 udgår »for en flydende valuta«, og

- i det nye stk. 2 ændres »stk. 1 og 2« til »stk. 1«.

9) Artikel 18 affattes således:

»Artikel 18

1. De priser og beløb i ecu der multipliceres med 1,207509 i henhold til artikel 13, stk. 2, i forordning (EØF) nr. 3813/92, fastlægges ved at afrunde deres værdi til det antal decimaler, de havde forinden.

Ved priser eller beløb, der oprindeligt har mindre end fire betydende cifre, jf. artikel 21, stk. 2, forhøjes antallet af decimaler imidlertid, således at de nye værdier udtrykkes med fire betydende cifre.

2. Kommissionen offentliggør de priser og beløb, der er beregnet i henhold til stk. 1, og som anvendes fra:

- den 1. januar 1996 for de beløb, der ikke er omfattet af et produktionsår

- begyndelsen af produktionsåret for de priser og beløb, hvor produktionsåret begynder i januar 1996

- begyndelsen af produktionsåret 1995/96 i de øvrige tilfælde.«

10) I artikel 21, stk. 2, andet afsnit ændres »De i denne artikel omhandlede« til »De i denne forordning omhandlede«.

Artikel 2

Denne forordning træder i kraft den 1. februar 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. januar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 387 af 31. 12. 1992, s. 1.

(2) EFT nr. L 22 af 31. 1. 1995, s. 1.

(3) EFT nr. L 108 af 1. 5. 1993, s. 106.

(4) EFT nr. L 69 af 12. 3. 1994, s. 1.